**Informatīvais ziņojums**

**"Par izmaiņām ar Ministru kabineta 2018. gada 24. jūlija rīkojumu Nr. 356 atbalstītajā Norvēģijas finanšu instrumenta 2014.–2021. gada perioda programmas "Korekcijas dienesti" koncepcijas projektā"**

Ar šo informatīvo ziņojumu Ministru kabinets tiek informēts par nepieciešamību Norvēģijas finanšu instrumenta (turpmāk – NFI) 2014.–2021. gada perioda programmas "Korekcijas dienesti" (turpmāk – programma) ietvaros pārdalīt finansējumu no Tieslietu ministrijas kā programmas apsaimniekotāja administrēšanai paredzētā budžeta uz Ieslodzījuma vietu pārvaldes kā iepriekš noteiktā projekta "Mācību centra infrastruktūras un apmācībai paredzēta ieslodzījuma vietas paraugkorpusa izveide Olaines cietuma teritorijā" (turpmāk – projekts) īstenotāja budžetu.

Ar Ministru kabineta 2018. gada 24. jūlija rīkojumu Nr. 356 tika atbalstīts NFI 2014.–2021. gada perioda programmas "Korekcijas dienesti" koncepcijas projekts (turpmāk – programmas koncepcija). Programmas koncepcijā bija norādīts, ka programmas apsaimniekotāja budžets laika posmā no 2017. gada 15. decembra līdz 2024. gada 31. decembrim būs 1 470 589 *euro* (1 370 589 *euro* programmas administrēšanai un 100 000 *euro* divpusējās sadarbības aktivitāšu īstenošanai), savukārt projekta īstenotāja budžets no 2019. gada līdz 2024. gada 30. aprīlim būs 13 923 529 *euro*. Programmas kopējais finansējums (bez divpusējām aktivitātēm paredzētā finansējuma) būs 15 294 118 *euro*, no kuriem valsts budžeta finansējums 15 % apmērā – 2 294 118 *euro* un Norvēģijas Ārlietu ministrijas finansējums 85 % apmērā – 13 000 000 *euro.*

Programmas apsaimniekotājs programmas līguma saskaņošanas posmā ir saņēmis no Finanšu instrumenta biroja, kas ir atbildīgs par NFI 2014.–2021. gada perioda ieviešanu un rīkojas Norvēģijas Ārlietu ministrijas vārdā, uzdevumu samazināt programmas administrēšanai piešķirto finansējumu par 150 000 *euro*, novirzot to projekta īstenotājam. Rezultātā nepieciešams samazināt programmas administrēšanai sākotnēji plānoto budžetu no 1 470 589 *euro* līdz 1 320 589 *euro* (tai skaitā 100 000 *euro* divpusējo aktivitāšu īstenošanai), savukārt projekta īstenošanai palielināt sākotnēji plānoto budžetu no 13 923 529 *euro* līdz 14 073 529 *euro*. Kopējais programmas finansējums mainīts netiek, kā arī valsts budžeta dotācijas un Norvēģijas Ārlietu ministrijas piešķirtā finansējuma proporcija mainīta netiek.

Finanšu instrumenta birojs šo nostāju pamatoja, norādot, ka programmas administrēšanai, kuras pārraudzībā ir viens projekts, sākotnējā apmērā paredzētais budžets ir nesamērīgi liels. Programmas apsaimniekotāja un donorvalsts programmas partnera vairākkārtēju iebildumu rezultātā tika panākts būtisks samazinājums Finanšu instrumenta biroja sākotnējam uzstādījumam par finansējuma apmēru, kas būtu pārdalāms no programmas administratīvā budžeta uz projekta budžetu, attiecīgi programmas administrēšanai paredzot finansējumu tikai ~7 % apmērā. Pēc programmas apsaimniekotāja neatlaidīgas un argumentētas sarakstes tika panākta vienošanās programmas budžetu noteikt ~ 8 % apmērā, samazinot to par 150 000 *euro*. Ņemot vērā Finanšu instrumenta biroja kategorisko un noraidošo pozīciju jautājumā par jebkādām turpmākām diskusijām saistībā ar programmas koncepcijā ietvertā programmas apsaimniekotāja budžeta saglabāšanu sākotnējā apmērā, programmas apsaimniekotājs ir nolēmis nepakļaut riskam visas programmas savlaicīgu īstenošanu un saskaņojis programmas apsaimniekošanai paredzēto budžetu ~ 8 % apmērā no visas programmas izmaksām, samazinot to par 150 000 *euro*. Līdz ar to programmā tiks samazināts divpusējo un administratīvo aktivitāšu apjoms, daļa programmas indikatoru (rādītāju) īstenošana būs jāveic projekta, nevis programmas ietvaros, kā sākotnēji plānots, nepieciešamības gadījumā tiks vērtēts un efektivizēts programmas administratīvais mehānisms.

Rezultātā finansējums joprojām tiks virzīts nozares attīstībai, programmas mērķu sasniegšanai un tiks paredzēts projekta aktivitāšu īstenošanai. Projekta ietvaros par papildus piešķirto finansējumu tiks īstenotas publicitātes aktivitātes, palielināts informatīvi izglītojošo lekciju skaits un donorvalsts partneru pieredzes apmaiņas vizīšu skaits Latvijā, kā arī palielināts Latvijas korekcijas dienestu speciālistu vizīšu skaits Norvēģijā. Tiks iegādāts arī aprīkojums un inventārs jaunajām ēkām.

Programmas apsaimniekotājs neplāno lūgt papildu finansējumu programmas administrēšanai no valsts budžeta līdzekļiem.

Programmas koncepcijas sākotnējās ietekmes novērtējuma ziņojuma (anotācijas) VII sadaļas 3. punktā noteikts, ja donorvalsts komentāri pēc būtības maina programmas saturu, tad programmas apsaimniekotājam jāiesniedz Ministru kabinetā informatīvais ziņojums pirms programmas līguma slēgšanas.

Lai nodrošinātu NFI savlaicīgu ieviešanu, kā arī, lai izpildītu Saprašanās memorandā par Norvēģijas finanšu instrumenta ieviešanu 2014.–2021. gadā, kas noslēgts starp Latvijas Republiku un Norvēģijas Karalisti un apstiprināts ar Ministru kabineta 2017. gada 5. decembra noteikumiem Nr. 713 "Par Latvijas Republikas un Norvēģijas Karalistes saprašanās memorandu par Norvēģijas finanšu instrumenta ieviešanu 2014.–2021. gadā" noteikto par nepieciešamību mazināt sociālās un ekonomiskās atšķirības, veicināt tiesiskumu un ilgtspējīgu korekcijas dienestu attīstību, nepieciešams pēc iespējas ātrāk noslēgt programmas līgumu un uzsākt projekta īstenošanu. Ņemot vērā to, ka projekta ietvaros plānota būvniecība, kas uzskatāma par papildu riska faktoru, programmas līgumu nepieciešams noslēgt līdz 2019. gada februāra beigām. Gadījumā, ja programmas līguma noslēgšana tiks aizkavēta, pastāv risks projektu uzsākt ar novēlošanos, kas var negatīvi ietekmēt būvniecības norisi, projekta satura ieviešanu un mērķu sasniegšanu, kopumā aizkavējot korekcijas dienestu sistēmas progresu un mazinot sabiedrības drošību.

Tieslietu ministrijas apakšprogrammā 71.06.00 "Eiropas Ekonomikas zonas un Norvēģijas finanšu instrumenta finansētie projekti" projektā "Programmas "Korekcijas dienesti" administrēšana" plānotais finansējums:

Faktiskā naudas plūsma 2018. gadā:

2018. gadā programmas vadībai – 139 831 *euro* (NFI finansējums 118 856 *euro*, valsts budžeta finansējums 20 975 *euro*) un divpusējās sadarbības fonda finansējums 3548 *euro*; (2018. gadā neapgūtais finansējums ir pārdalīts uz 2024. gadu, lai nodrošinātu divpusējās sadarbības aktivitāšu īstenošanu).

Provizoriski plānotā naudas plūsma 2019.–2024. gadā:

2019. gadā programmas vadībai – 169 377 *euro* (NFI finansējums 143 970 *euro*, valsts budžeta finansējums 25 407 *euro*) un divpusējās sadarbības fonda finansējums 17 368 *euro*. Projektam – 113 650 *euro* (NFI finansējums 96 602 *euro*, valsts budžeta finansējums 17 048 *euro*);

2020. gadā programmas vadībai – 171 555 *euro* (NFI finansējums 145 822 *euro*, valsts budžeta finansējums 25 733 *euro*) un divpusējās sadarbības fonda finansējums 15 223 *euro.* Projektam – 1 416 987 *euro* (NFI finansējums 1 204 439 *euro*, valsts budžeta finansējums 212 548 *euro*);

2021. gadā programmas vadībai – 171 513 *euro* (NFI finansējums 145 786 *euro*, valsts budžeta finansējums 25 727 *euro*) un divpusējās sadarbības fonda finansējums 16 330 *euro*. Projektam – 4 699 028 *euro* (NFI finansējums 3 994 174 *euro*, valsts budžeta finansējums 704 854 *euro*);

2022. gadā programmas vadībai – 181 848 *euro* (NFI finansējums 154 571 *euro*, valsts budžeta finansējums 27 277 *euro*)un divpusējās sadarbības fonda finansējums 9400 *euro*. Projektam – 6 743 522 *euro* (NFI finansējums 5 731 994 *euro*, valsts budžeta finansējums 1 011 528 *euro*);

2023. gadā programmas vadībai – 186 263 *euro* (NFI finansējums 158 324 *euro*, valsts budžeta finansējums 27 939 *euro*)un divpusējās sadarbības fonda finansējums 14 390 *euro*. Projektam – 993 360 *euro* (NFI finansējums 844 356 *euro*, valsts budžeta finansējums 149 004 *euro*);

2024. gadā programmas vadībai – 200 202 *euro* NFI finansējums 170 172 *euro*, valsts budžeta finansējums 30 030 *euro*)un divpusējās sadarbības fonda finansējums 23 741 *euro*. Projektam – 106 982 *euro* (NFI finansējums 90 935 *euro*, valsts budžeta finansējums 16 047 *euro*).

Ņemot vērā iepriekš minēto, šobrīd plānotais finansējums Tieslietu ministrijas apakšprogrammā 71.06.00 "Eiropas Ekonomikas zonas un Norvēģijas finanšu instrumentu finansētie projekti" projektā "Programmas "Korekcijas dienesti" administrēšana" ir jāprecizē atbilstoši zemāk tabulā norādītajam:

Pa gadiem un pa izdevumu pozīcijām (atlīdzība, preces un pakalpojumi)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| TM | **Norvēģijas valdības finanšu instrumenta programma "Korekcijas dienesti"** | 2018. gads (fakts) | 2019. gads | 2020. gads | 2021. gads | 2022. gads | 2023. gads | 2024. gads | KOPĀ |
| **1000 - 9000** | **Izdevumi - kopā** | **143 379** | **186 745** | **186 778** | **187 843** | **191 248** | **200 653** | **223 943** | **1 320 589** |
|  |  |  |  |  |  |  |  |  |  |
| 1000 | Atlīdzība  | 102 076 | 139 558 | 139 558 | 139 558 | 139 558 | 139 558 | 125 108 | 924 974 |
| 2000 | Preces un pakalpojumi (tajā skaitā divpusējās sadarbības aktivitāšu īstenošanai) | 41 303 | 47 187 | 47 220 | 48 285 | 51 690 | 61 095 | 98 835 | 395 615 |
|  |  |  |  |  |  |  |  |  |  |
|   | divpusējās sadarbības aktivitāšu īstenošanai  | 3 548 | 17 368 | 15 223 | 16 330 | 9 400 | 14 390 | 23 741 | 100 000 |

Ieslodzījuma vietu pārvaldes projektu "Mācību centra infrastruktūras un apmācībai paredzēta ieslodzījuma vietas paraugkorpusa izveide Olaines cietuma teritorijā" plānots uzsākt 2019. gada jūnijā (līgumu par projekta īstenošanu plānots noslēgt līdz 2019. gada jūnijam).

Projekta īstenošanai nepieciešamā finansējuma daļa 2019.–2021. gadam 30 000 *euro* apmērā ik gadu tiks pārdalīta Tieslietu ministrijas budžeta apakšprogrammas 71.06.00 "Eiropas Ekonomikas zonas un Norvēģijas finanšu instrumenta finansētie projekti" ietvaros, no projekta "Programmas "Korekcijas dienesti" administrēšana" uz projektu "Mācību centra infrastruktūras un apmācībai paredzēta ieslodzījuma vietas paraugkorpusa izveide Olaines cietuma teritorijā", savukārt pārējais nepieciešamais finansējums tiks pārdalīts no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai" pēc projekta līguma parakstīšanas.

Saskaņā ar Norvēģijas Korekcijas dienestu direktorāta kā donora programmas partnera (turpmāk – donora programmas partneris) sniegto informāciju "Ullersmo cietumam" ir mainīts nosaukums uz "Romerike cietums".

Saskaņā ar donora programmas partnera sniegto informāciju projektā "Mācību centra infrastruktūras un apmācībai paredzēta ieslodzījuma vietas paraugkorpusa izveide Olaines cietuma teritorijā" kā projekta partneris nepiedalīsies Norvēģijas Sarkanais Krusts("Postpenitenciārās sadarbības tīkla struktūrvienība"), bet piedalīsies nevalstiskā organizācija "Wayback".

Tieslietu ministrs Jānis Bordāns

Kleina 67036868

Agnese.Kleina@tm.gov.lv